ddrg/super_eurlex huggingface dataset:
Úradný vestník L 103 , 20/04/1999 S. 0001 - 0002



Spoločná pozícia zo 16. apríla 1999 definovaná Radou na základe článku J.2 Zmluvy o Európskej únii, týkajúca sa Líbye (1999/261/SZBP) RADA EURÓPSKEJ ÚNIE, so zreteľom na Zmluvu o Európskej únie, najmä na jej článok J.2, keďže 22. novembra 1993 prijala Rada rozhodnutie o spoločnej pozícii 93/614/SZBP [1] s ohľadom na obmedzenie hospodárskych vzťahov s Líbyou v súlade s relevantnými ustanoveniami rezolúcie Bezpečnostnej rady Organizácie Spojených národov (BR OSN) (1993); keďže 27. augusta 1998 Bezpečnostná Rada OSN (BR OSN) prijala rezolúciu 1192 (1998), ktorou potvrdila opatrenia ustanovené v rezolúcii 748 (1992) a 883 (1993) a rozhodla, že uvedené opatrenia sa okamžite pozastavujú, ak generálny tajomník OSN informuje BR OSN o tom, že dve osoby obvinené z bombového útoku na let Pan Am 103 pricestovali do Holandska s cieľom súdneho procesu tak, ako aj spolupráce líbyjskej vlády s francúzskymi súdnymi orgánmi s ohľadom na bombový útok na UTA 772; keďže generálny tajomník OSN podľa toho podal správu 5. apríla 1999; keďže opatrenia prijaté proti Líbyi na základe rezolúcie BR OSN 748 (1992) a 883 (1993) by sa preto mali pozastaviť; keďže generálny tajomník OSN podá správu o tom že Líbya vyhovela zostávajúcim opatreniam rezolúcie BR OSN 731 (1992) a 748(1992) do 90 dní od pozastavenia, s ohľadom na urýchlenie opatrení o pozastavení opatrení na základe toho, že Líbya plne vyhovela požiadavkám a rozhodnutiam obsiahnutým v týchto rezolúciách, v súlade s odsekom 16 rezolúcie BR OSN 883(1993); keďže medzitým sa únia domnieva, že je primerané pokračovať vo vykonávaní opatrení, o ktorých rozhodli členské štáty proti Líbyi v roku 1986 za jej podporu terorizmu, DEFINOVALA TÚTO SPOLOČNÚ POZÍCIU: Článok 1 V súlade v rozhodnutím rezolúcie BR OSN 1192 (1998), reštriktívne opatrenia prijaté voči Líbyi na základe rezolúcie BR OSN 748 (1992) a 883 (1993) sa pozastavujú s výnimkou opatrení prijatých pri uplatňovaní odseku 8 rezolúcie BR OSN 883 (1993). Článok 2 1. Opatrenia, o ktorých rozhodli členské štáty 27. januára a 14. apríla 1986, menovite a) embargo na export zbraní alebo iného vojenského zariadenia; b) obmedzenia slobody pohybu diplomatického a konzulárneho personálu; c) obmedzenie počtu pracovníkov diplomatickej a konzulárnej misie; d) prísnych vízových požiadaviek a postupov, zostávajú v platnosti. 2. V súlade s rezolúciou BR OSN 1192 (1998) sa Holandsko vylúči z opatrení uvedených v zozname podľa odseku 1 písm. b) a písm. c) na účely uľahčenia zorganizovania "procesu Lockerbie". Článok 3 Táto spoločná pozícia sa preskúma na základe správy generálneho tajomníka OSN o súhlase Líbye so zostávajúcimi ustanoveniami rezolúcie BR OSN 731 (1992) a 748 (1992). Článok 4 Táto spoločná pozícia nadobudne účinnosť 6. apríla 1999. Článok 5 Táto spoločná pozícia sa uverejní v úradnom vestníku. V Luxemburgu 16. apríla 1999 Za Radu predseda J. Fischer [1] Ú. v. ES L 295, 30.11.1993, s. 7. --------------------------------------------------
Úradný vestník L 273 , 23/10/1999 S. 0001 - 0001



Spoločná pozícia Rady z 22. októbra 1999 o podpore demokratických síl v Juhoslovanskej zväzovej republike (JZR) (1999/691/SZBP) RADA EURÓPSKEJ ÚNIE, so zreteľom na Zmluvu o Európskej únii, najmä na jej článok 15, keďže: (1) vo svojich záveroch z 19. júla 1999 udelila Rada veľkú dôležitosť rozvíjajúcim sa kontaktom so všetkými demokratickými silami vrátane demokraticky riadených obcí v krajine s cieľom posilniť demokratizáciu v JZR; (2) Rada sa taktiež zhodla, že by sa mali určiť spôsoby a prostriedky na zlepšenie situácie týchto síl vrátane poskytnutia energie; (3) Rada taktiež zdôraznila rozdiel medzi belehradským režimom a obyvateľstvom JZR, ktoré sa bude brať do úvahy v rozhodnutiach o sankciách; (4) vo svojich záveroch z 13. septembra 1999 Rada opätovne potvrdila svoj zámer pokračovať v podpore demokratických zmien v JZR a podať pomocnú ruku Srbom a demokratickým silám v krajine v ich úsilí podporovať demokratizáciu a občiansku spoločnosť; (5) Rada sa zhodla, že nastal čas na vybudovanie formálnych kontaktov s predstaviteľmi demokratických síl v JZR; (6) Rada sa rozhodla pozvať predstaviteľov demokratických opozičných strán a občianskej spoločnosti v Srbsku a vládu Čiernej Hory na stretnutie kvôli diskusiám o podpore v ich úsilí podpory demokratizácie; (7) Rada sa taktiež zhodla prehodnotiť súčasné podporné činnosti a posilniť konkrétne projekty Únie v Srbsku v príslušných oblastiach, ako napr. podporu demokratickým médiám; (8) Rada výrazne podporovala spustenie pilotného projektu navrhnutého G17 v rámci iniciatívy "Energia za demokraciu", podľa ktorej mestám Nis a Pirot bude ako prvým poskytnutý vykurovací olej v rámci energetickej pomoci; projekt by sa mohol neskôr rozšíriť do iných obcí, PRIJALA TÚTO SPOLOČNÚ POZÍCIU: Článok 1 Na posilnenie demokratizácie JZR bude Európska únia aktívne podporovať všetky sily, ktoré preukazujú svoje plné nasadenie za demokratické hodnoty. Článok 2 Podpora stanovená v článku 1 bude prevedená najmä do týchto činností: - rozvoj dialógu s demokraticky orientovanými miestnymi vodcami občianskych organizácií, okrem iného prostredníctvom okrajových stretnutí Rady všeobecných záležitostí, - ustanovenie spoločného postupu, ktorý bude poskytovať fórum na skutočnú diskusiu o politických a technických otázkach, - podpora spustenia pilotného projektu navrhovaného G17 v rámci iniciatívy "Energia za demokraciu" o poskytnutí energie srbským obciam, - zintenzívnenie podpory demokratických médií a iných príslušných oblastí. Článok 3 Táto spoločná pozícia nadobudne účinnosť dňom jej prijatia. Článok 4 Táto spoločná pozícia sa uverejní v úradnom vestníku. V Luxemburgu 22. októbra 1999 Za Radu predseda S. Mönkäre --------------------------------------------------
Úradný vestník L 021 , 26/01/2000 S. 0004 - 0004



Spoločná pozícia Rady z 24. januára 2000, ktorou sa mení a dopĺňa spoločná pozícia Rady 1999/318/SZBP týkajúca sa dodatočných reštriktívnych opatrení voči Federálnej republike Juhoslávii (FRJ) (2000/56/SZBP) RADA EURÓPSKEJ ÚNIE, so zreteľom na Zmluvu o Európskej únii, najmä na jej článok 15, keďže: (1) Spoločná pozícia 1999/318/SZBP [1] si žiada zmenu a doplnenie vzhľadom na vývoj zaznamenaný odo dňa jej prijatia. (2) Rovnaké kritériá by sa mali uplatňovať na opatrenia o zákaze vydávania víz stanovených v spoločnej pozícii 1998/240/SZBP [2] a 1998/725/SZBP [3], (2) Keďže Rada vyjadrila podporu udržiavaniu či posilňovaniu sankcií zacielených proti režimu bez penalizovania srbského národa; PRIJALA TÚTO SPOLOČNÚ POZÍCIU: Článok 1 Spoločná pozícia 1999/318/SZBP sa mení a dopĺňa takto: 1. Úvodné ustanovenie 2 sa nahrádza: "(2) Keďže Rada vyjadrila podporu udržiavaniu či posilňovaniu sankcií zacielených proti režimu bez penalizovania srbského národa;". 2. Článok 1 sa nahrádza takto: "Článok 1 1. Prezidentovi Miloševičovi, jeho rodine, všetkým ministrom a vyšším úradníkom federálnej a srbskej vlády a osobám, ktorých činnosť podporuje prezidenta Miloševiča, sa nevydávajú žiadne víza. 2. Na účely odseku 1 by mala Rada určiť vo vykonávajúcom rozhodnutí zoznam osôb zostavený s cieľom nepovolenia vstupu na územie členského štátu v súlade s niektorými alebo všetkými nasledujúcimi kritériami: - osoby obžalované zo spáchania trestného činu podľa článkov 1 až 5 štatútu medzinárodného súdneho tribunálu pre bývalú Juhosláviu, - tieto osoby: prezident Miloševič, jeho rodina a všetci ministri a vyšší úradníci federálnej a srbskej vlády, - osoby, ktorých činnosti politicky a/alebo finančne (vrátane vydavateľov, šéfredaktorov a členov SPS) podporujú prezidenta Miloševiča, - vedúci predstavitelia vojenských a policajných síl a tí, ktorí sú zodpovední za informačné a tajné služby, - osoby zainteresované v činnostiach potláčania. 3. Mená osôb, na ktoré sa kritéria uvedené v odseku 2 už nevzťahujú, sa zo zoznamu osôb zostaveného s cieľom nepovolenia vstupu vymažú. 4. Vykonávacie rozhodnutie prijaté Radou je podľa potreby, avšak najmenej každé dva mesiace, aktualizované. 5. Predsedníctvo zabezpečí, že náležité postupy sa uskutočňujú s cieľom vykonávania odsekov 1 až 4. 6. Odseky 2 až 5 sa tiež uplatňujú, pokiaľ ide o opatrenia o zákaze vydávania víz prijatých podľa článku 4 spoločnej pozície 1998/240/SZBP a článku 1 spoločnej pozície 1998/725/SZBP. 7. Vo výnimočných prípadoch sa môžu udeliť výnimky, ak tieto prispejú k podstate cieľov únie a povedú k politickému ustáleniu, podliehajúc oznámeniu vopred, ktorý členský štát povoľuje výnimku ostatným členským štátom" Článok 2 Táto spoločná pozícia nadobúda účinnosť dňom jej prijatia. Článok 3 Táto spoločná pozícia sa uverejní v úradnom vestníku. V Bruseli 24. januára 2000 Za Radu predseda J. Gama [1] Ú. v. ES L 123, 13.5.1999, s. 1. [2] Ú. v. ES L 95, 27.3.1998, s. 1. [3] Ú. v. ES L 345, 19.12.1998, s. 1. --------------------------------------------------
Úradný vestník L 292 , 21/11/2000 S. 0001 - 0001



Spoločná pozícia Rady z 20. novembra 2000, ktorou sa mení a dopĺňa spoločná pozícia 96/184/SBZP týkajúca sa vývozov zbraní do bývalej Juhoslávie (2000/722/SBZP) RADA EURÓPSKEJ ÚNIE, so zreteľom na Zmluvu o Európskej únii, najmä na jej článok 15, keďže: (1) Rada 26. februára 1996 prijala spoločnú pozíciu 96/184/SBZP týkajúcu sa vývozov zbraní do bývalej Juhoslávie [1], ktorá bola zmenená a doplnená rozhodnutím 98/498/SBZP [2] a 99/481/SBZP [3]. (2) Rada usúdila, že vývoj v Chorvátsku, najmä jeho záväzky pri celkovom uplatňovaní Daytonskej/Parížskej dohody a jeho politika pokiaľ ide o vývozy zbraní, oprávňuje na odľahčenie reštriktívnych opatrení, ktoré boli prijaté proti tomuto štátu podľa spoločnej pozície 96/184/SBZP. (3) Je pochopiteľné, že pokiaľ ide o vývozy zbraní do Chorvátska a Bývalej juhoslovanskej republiky Macedónsko, členské štáty striktne uplatňujú Kódex postupov Európskej únie pre vývozy zbraní prijatý 8. júna 1998, PRIJALA TÚTO SPOLOČNÚ POZÍCIU: Článok 1 Spoločná pozícia 96/184/SBZP sa týmto mení a dopĺňa takto: 1. slovo "Chorvátsko" sa z bodu 2 i) vypúšťa; 2. bod 2 ii) sa nahrádza takto: "ii) žiadosti o vývozné povolenie do Bývalej juhoslovanskej republiky Macedónsko a Chorvátska podliehajú ustanoveniam Rezolúcie Bezpečnostnej rady OSN č. 1021 a hodnotia sa individuálne. Toto ustanovenie je prijaté na základe zhody členských štátov v striktnom uplatňovaní Kódexu postupov Európskej únie pre vývozy zbraní prijatého 8. júna 1998. Tiež vezmú do úvahy ciele politiky Európskej únie v danom regióne, ktorej najzákladnejšou úlohou je obnovenie pokoja a poriadku a stabilizácia tejto oblasti, vrátane potreby kontroly zbraní a zníženia ich počtu na najnižšiu možnú mieru a opatrení k vytváraniu dôvery." Článok 2 Táto spoločná pozícia nadobúda účinnosť v deň jej prijatia. Článok 3 Táto spoločná pozícia sa uverejní v Úradnom vestníku Európskych spoločenstiev. V Bruseli 20. novembra 2000 Za Radu predseda H. Védrine [1] Ú. v. ES L 58, 7.3.1996, s. 1. [2] Ú. v. ES L 225, 12.8.1998, s. 1. [3] Ú. v. ES L 188, 21.7.1999, s. 3. --------------------------------------------------
Úradný vestník L 261 , 14/10/2000 S. 0001 - 0002

Úradný vestník L 255 09/10/2000 S. 0001 - 0001



Spoločná pozícia Rady z 9. októbra 2000 o podpore demokratickej Federatívnej republike Juhoslávia a o okamžitom zrušení niektorých obmedzujúcich opatrení (2000/599/SZBP) RADA EURÓPSKEJ ÚNIE, so zreteľom na Zmluvu o Európskej únii, najmä na jej článok 15, keďže: (1) Rada vo svojom liste srbskému ľudu z 18. septembra 2000 znovu potvrdila, že demokratické zmeny vedú k radikálnej zmene politiky Európskej únie smerom k Federatívnej republike Juhoslávia (FRJ), najmä v oblasti sankcií. (2) Vo voľbách 24. septembra 2000 bol demokraticky zvolený a formálne ustanovený za prezidenta Federatívnej republiky Juhoslávia pán V. Koštunica. (3) Dňa 9. októbra 2000 Rada schválila "Vyhlásenie o FRJ", ktorá osobitne stanovuje opatrenia na prehodnotenie politiky Európskej únie smerom k FRJ. (4) V tejto súvislosti by sa mali obmedzujúce opatrenia voči FRJ zrušiť v súlade so záväzkami, ktoré Európska únia prevzala. (5) Zákaz predaja a dodávok ropy a ropných produktov je potrebné zrušiť bezodkladne, rovnako ako zákaz komerčných a súkromných letov medzi FRJ a Európskym spoločenstvom. (6) Osobitné obmedzujúce opatrenia voči pánu Miloševičovi a osobám s ním spojeným musia zostať zachované. (7) Embargo na vývoz zbraní a na dodávky zariadení, ktoré môžu slúžiť na vnútorné potláčanie terorizmu, nie sú týmto dotknuté. (8) S cieľom realizovať niektoré opatrenia uvádzané ďalej sa vyžaduje opatrenie zo strany spoločenstva, PRIJALA TÚTO SPOLOČNÚ POZÍCIU: Článok 1 Spoločná pozícia 1999/273/CFSP z 23. apríla 1999 o zákaze dodávok a predaja ropy a ropných produktov do Federatívnej republiky Juhoslávia [1] sa týmto zrušuje. Článok 2 Článok 4 spoločnej pozície 1999/318/CFSP z 10. mája 1999 o dodatočných obmedzujúcich opatreniach voči Federatívnej republike Juhoslávia [2] sa týmto zrušuje. Článok 3 V spoločných pozíciách: - spoločná pozícia 1998/240/CFSP z 19. marca 1998 o obmedzujúcich opatreniach voči Federatívnej republike Juhoslávia [3], okrem článku 1 a 2, - spoločná pozícia 1998/326/CFSP zo 7. mája 1998 o zmrazení zahraničných finančných prostriedkov Federatívnej republiky Juhoslávia a srbskej vlády [4], - spoločná pozícia 1998/374/CFSP z 8. júna 1998 o zákaze nových investícií v Srbsku [5], - spoločná pozícia 1999/318/CFSP z 10. mája 1999 o dodatočných obmedzujúcich opatreniach voči Federatívnej republike Juhoslávia [6], sa vykoná revízia s cieľom ponechať len obmedzujúce opatrenia, ktoré sa priamo týkajú pána Miloševiča a osôb s ním spojených. Článok 4 Táto spoločná pozícia nadobudne účinnosť dňom jej prijatia. Článok 5 Táto spoločná pozícia sa uverejní v úradnom vestníku [7]. V Luxemburgu 9. októbra 2000 Za Radu predseda H. Védrine [1] Ú. v. ES L 108, 27.4.1999, s. 1. [2] Ú. v. ES L 123, 13.5.1999, s. 1. [3] Ú. v. ES L 95, 27.3.1998, s. 1. [4] Ú. v. ES L 143, 14.5.1998, s. 1. [5] Ú. v. ES L 165, 10.6.1998, s. 1. [6] Ú. v. ES L 123, 13.5.1999, s. 1. [7] Táto spoločná pozícia už bola uverejnená (pozri Ú. v. ES L 255, 9.10.2000, s. 1). --------------------------------------------------
Úradný vestník L 202 , 27/07/2001 S. 0001 - 0001



Spoločná pozícia Rady z 23. júla 2001 o boji proti rozširovaniu balistických rakiet (2001/567/SZBP) RADA EURÓPSKEJ ÚNIE, so zreteľom na Zmluvu o založení Európskej únie, najmä na jej článok 15, keďže: (1) Európska rada na stretnutí v Göteborgu 15. a 16. júna 2001 prijala vyhlásenie o zamedzení rozširovania balistických rakiet; (2) Rada (všeobecné záležitosti) prijala 14. mája 2001 závery o nešírení rakiet; (3) rozširovanie balistických rakiet schopných niesť zbrane hromadného ničenia je otázka, ktorá sa únie týka; (4) sprísnenie medzinárodných noriem a politických nástrojov na zamedzenie rozširovania zbraní hromadného ničenia a ich nosných systémov má primárnu dôležitosť pre úniu, ktorá zavádza mnohostranné nástroje posilňovania odzbrojovania a nešírenia zbraní; (5) únia chápe naliehavú potrebu celosvetového a mnohostranného prístupu na doplnenie existujúceho úsilia proti rozširovaniu balistických rakiet; (6) únia preto silne podporuje návrh Medzinárodného kódexu správania sa proti rozširovaniu balistických rakiet (ďalej len "kódex"), ktorý bol vypracovaný členmi Kontrolného režimu technológie rakiet (MTCR) a ktorý bol distribuovaný do všetkých krajín, s pozvánkou, aby sa pripojili k tomuto úsiliu; znenie kódexu bude opätovne prejednávané vo svetle pripomienok obdržaných od ostatných krajín; (7) tento kódex je najkonkrétnejšou a najpokrokovejšou iniciatívou v tejto oblasti a ako taký predkladá najlepšiu šancu na dosiahnutie výsledkov v krátkom čase; (8) tento kódex bude politicky záväzným dokumentom; únia očakáva, že bude mať pozitívny vplyv na iné podnety proti rozširovaniu balistických rakiet; únia sa domnieva, že po prijatí kódexu by mohla mať o neho záujem Organizácia spojených národov, PRIJALA TÚTO SPOLOČNÚ POZÍCIU: Článok 1 Cieľom únie je obmedzovať rozširovanie balistických rakiet. Na dosiahnutie tohto cieľa podporuje únia celosvetovosť tohto kódexu. Článok 2 Únia bude aktívne podporovať medzinárodný postup vyjednávania ad hoc na dokončenie kódexu, čo má viesť k medzinárodnej konferencii o jeho prijatí najneskôr v roku 2002. Tento postup, ktorý by sa mal zakladať na kódexe, by mal ostať otvorený, transparentný a široko obsažný, umožňujúci každému štátu, ktorý si kódex praje podpísať, podieľať sa na jeho spracovaní na rovnocennom základe. Článok 3 Únia bude pokračovať v tejto iniciatíve v plnej transparentnosti so všetkými ostatnými zúčastnenými stranami. Článok 4 Táto spoločná pozícia nadobúda účinnosť dňom jej prijatia. Článok 5 Táto spoločná pozícia sa uverejní v úradnom vestníku. V Bruseli 23. júla 2001 Za Radu predseda A. Neyts-Uyttebroeck --------------------------------------------------
Úradný vestník L 070 , 13/03/2002 S. 0007 - 0007



Jednotná akcia Rady z 11. marca 2002 o vymenovaní mimoriadneho zástupcu EÚ pre Bosnu a Hercegovinu (2002/211/SZBP) RADA EURÓPSKEJ ÚNIE, so zreteľom na Zmluvu o Európskej únii, najmä na jej článok 14 a článok 18 ods. 5, keďže: (1) Rada 18. februára 2002 vyjadrila svoj úmysel vymenovať za mimoriadneho zástupcu EÚ pre Bosnu a Hercegovinu budúceho vysokého zástupcu pre Bosnu a Hercegovinu. EÚ týmto zreteľne vyjadrila, že budúcnosť Bosny a Hercegoviny spočíva v začlenení sa do európskych štruktúr na základe procesu stabilizácie a pridruženia. (2) 28. februára 2002 vzal Riadiaci výbor Rady pre nastolenia mieru na vedomie zámer EÚ vymenovať budúceho vysokého zástupcu EÚ za mimoriadneho zástupcu EÚ pre Bosnu a Hercegovinu. (3) 11. marca 2002 Rada prijala jednotnú akciu 2002/210/SZBP o policajnej misii Európskej únie [1], ktorej článok 6 stanovuje, že Rada by mala vymenovať mimoriadneho zástupcu EÚ pre Bosnu a Hercegovinu, PRIJALA TÚTO JEDNOTNÚ AKCIU: Článok 1 Týmto sa za mimoriadneho zástupcu Európskej únie pre Bosnu a Hercegovinu vymenúva Lord Ashdown. Článok 2 1. Úloha mimoriadneho zástupcu Európskej únie pre Bosnu a Hercegovinu sa nijakým spôsobom nedotýka mandátu vysokého zástupcu pre Bosnu a Hercegovinu, vrátane jeho koordinačnej úlohy v oblasti činností všetkých civilných inštitúcií a organizácií stanovených v Daytonskej/Parížskej mierovej dohode a následných záveroch a prehláseniach Rady pre nastolenie mieru. 2. Mimoriadny zástupca si zachováva prehľad o celkovom rozsahu činností v oblasti právneho štátu a v tejto súvislosti podľa potreby poskytuje rady generálnemu tajomníkovi/vysokému predstaviteľovi a Komisii. 3. V rámci svojich širších právomocí je mimoriadny zástupca Európskej únie oprávnený v nevyhnutných prípadoch vydávať príkazy vedúcemu misie/policajnému komisárovi policajnej misie EÚ. Článok 3 Mimoriadny zástupca Európskej únie podáva Rade správy prostredníctvom generálneho tajomníka/vysokého predstaviteľa. Článok 4 Táto jednotná akcia nadobúda účinnosť 3. júna 2002. Článok 5 Táto jednotná akcia sa uverejní v úradnom vestníku. V Bruseli 11. marca 2002 Za Radu predseda J. PiquÉ i Camps [1] Ú. v. ES L 70, 13.3.2002, s. 1. --------------------------------------------------
Úradný vestník L 285 , 23/10/2002 S. 0001 - 0002



Spoločná pozícia Rady z 21. októbra 2002 o dodávkach určitého vybavenia do Konžskej demokratickej republiky (2002/829/SZBP) RADA EURÓPSKEJ ÚNIE, so zreteľom na Zmluvu o Európskej únii, najmä na jej článok 15, keďže: (1) Členské štáty sa dňa 7. apríla 1993 dohodli o uvalení zbrojného embarga na Zair (teraz Konžská demokratická republika). (2) Rada prijala 11. marca 2002 spoločnú pozíciu 2002/203/SZBP o podpore Európskej únie pri vykonávaní Lusackej dohody o prímerí a mierovom procese v Konžskej demokratickej republike [1]. Táto spoločná pozícia ukladá okrem iného Európskej únii usilovať sa o rýchle vykonávanie procesu odzbrojenia podľa Lusackej dohody a zároveň poskytnúť podporu pri obnove a rozvoji tejto krajiny. (3) Spoločná pozícia Rady 2001/374/SZBP zo 14. mája 2001 týkajúca sa predchádzania konfliktom v Afrike [2], ich zvládnutia a riešenia stanovuje, že Európska únia zvýši svoju podporu pre odzbrojenie v povojnovej situácii krajiny, najmä s dôrazom na odstránenie nášľapných mín. (4) Zbrojné embargo by sa teda malo zmeniť tak, aby umožňovalo určité výnimky, PRIJALA TÚTO SPOLOČNÚ POZÍCIU: Článok 1 1. Dodávky alebo predaj zbraní a súvisiaceho materiálu všetkých typov, vrátane zbraní a streliva, vojenských vozidiel a vybavenia, polovojenského vybavenia a náhradných dielov pre uvedené položky do Konžskej demokratickej republiky príslušníkmi členských štátov alebo z území členských štátov sú zakázané, a to bez ohľadu na to, či ich pôvod je alebo nie je na území členských štátov. 2. Odsek 1 sa nevzťahuje na: a) dodávky dočasne vyvážané do Konžskej demokratickej republiky iba na osobnú potrebu personálu Organizácie Spojených národov; b) dodávky nesmrtonosného vojenského vybavenia určeného výhradne na humanitárne alebo ochranné účely, dočasne vyvážaného do Konžskej demokratickej republiky iba na osobnú potrebu zástupcov oznamovacích prostriedkov, humanitárnych a rozvojových pracovníkov a sprievodného personálu; c) vybavenie určené na odstraňovanie a zneškodnenie protipechotných mín. 3. Členské štáty posúdia dodávky podľa odseku 2 jednotlivo, pričom plne berú do úvahy kritériá stanovené v kódexe správania Európskej únie o vývoze zbraní. Členské štáty požadujú zodpovedajúce zabezpečenie proti zneužitiu povolení udelených podľa odseku 2 a podľa potreby stanovia opatrenia na vrátenie vybavenia. Článok 2 Členské štáty bezodkladne informujú Komisiu a seba navzájom o opatreniach prijatých na základe tejto spoločnej pozície a vzájomne si poskytujú všetky významné informácie, ktoré majú k dispozícii v súvislosti s touto spoločnou pozíciou. Článok 3 Na posilnenie dopadu uvedených opatrení Európska únia vyvinie úsilie pri podnecovaní ďalších štátov k prijatiu podobných opatrení, ktoré obsahuje táto spoločná pozícia. Článok 4 Táto spoločná pozícia nadobúda účinnosť dňom jej prijatia. Priebežne sa preskúmava. Článok 5 Táto spoločná pozícia sa uverejní v úradnom vestníku. V Luxemburgu 21. októbra 2002 Za Radu predseda P. S. Møller [1] Ú. v. ES L 68, 12.3.2002, s. 1. [2] Ú. v. ES L 132, 15.5.2001, s. 3. --------------------------------------------------
Úradný vestník L 124 , 20/05/2003 S. 0051 - 0051



Spoločná pozícia Rady 2003/366/SZBP z 19. mája 2003, ktorou sa mení a dopĺňa spoločná pozícia 2002/400/SZBP o dočasnom prijatí niektorých Palestínčanov členskými štátmi Európskej únie RADA EURÓPSKEJ ÚNIE, so zreteľom na Zmluvu o Európskej únii, a najmä na jej článok 15, keďže: (1) Rada prijala 21. mája 2002 spoločnú pozíciu 2002/400/SZBP o dočasnom prijatí niektorých Palestínčanov členskými štátmi Európskej únie [1], ktorou im vydáva vnútroštátne povolenia s dobou platnosti na 12 mesiacov. (2) Doba platnosti týchto povolení by sa mala predĺžiť, PRIJALA TÚTO SPOLOČNÚ POZÍCIU: Článok 1 Spoločná pozícia 2002/400/SZBP sa týmto mení a dopĺňa takto: 1. Prvý pododsek článku 3 znie takto: "Každý z členských štátov uvedených v článku 2 vydá Palestínčanom, ktorých prijme, vnútroštátne povolenie na vstup a pobyt na svojom území na obdobie do 24 mesiacov." 2. Článok 8 znie takto: "Článok 8 Rada priebežne kontroluje uplatňovanie tejto spoločnej pozície a zhodnotí toto uplatňovanie do 23 mesiacov od jej prijatia alebo skôr na žiadosť ktoréhokoľvek z jej členov." Článok 2 Táto spoločná pozícia nadobúda účinnosť dňom jej prijatia. Článok 3 Táto spoločná pozícia sa uverejní v Úradnom vestníku Európskej únie. V Bruseli 19. mája 2003 Za Radu predseda G. Papandreou [1] Ú. v. ES L 138, 28.5.2002, s. 33. --------------------------------------------------